Janos Valmunen

**Janos Valmunen** (18. toukokuuta 1970 Uusikaupunki – 15. elokuuta 1999 Vehmaa) oli suomalainen popmuusikko, jonka single ”Bussipysäkillä” sai 1990-luvulla camp-henkistä kulttimainetta.

Valmunen aloitti musiikkiharrastuksensa soittamalla rumpuja ensin koulunsa kuoroa säestäneessä yhtyeessä. Hän meni rumpaliksi tanssiyhtyeeseen ja alkoi myös laulaa taustoja ja soittaa kitaraa. Kuuntelupuolella. häntä kiinnostivat lähinnä hard rock ja heavy. Omia bändejä syntyi jossain vaiheessa kaksi: toinen soitti iskelmää ja toinen rokkia. Ensimmäinen kappale, jonka hän oppi soittamaan kokonaan, oli Miljoonasateen Lapsuuden sankarille. Lapsuuden sankarin sointujen pohjalta syntyi "Onnen onginta" -niminen oma kappale. Melodiakulkukin muuttui jonkin verran.

"Bussipysäkillä" oli kolmas oma laulu, se syntyi kauppaopiston välitunnilla. Opiskellessaan kauppaopistossa vuonna 1990 Valmunen voitti Auraviihteen järjestämän Ponnahdus pinnalle -laulukilpailun. Samana vuonna ilmestyi ensimmäinen single ”Bussipysäkillä” Ensio Musicin Selecta-levymerkillä.

Radio Cityn musiikkipäällikkö Axa Sorjanen halusi, että ”Bussipysäkillä”-kappale soisi kanavalla niin usein, että siitä tulisi hitti. Näin tulisi todistettua, että mistä tahansa laulusta on mahdollista tehdä suosittu soittamalla sitä tarpeeksi radiossa. Tämän jälkeen kappaletta soitettiin kanavalla vähintään kerran kahdessa tunnissa. Single loppui Helsingin levykaupoista, ja levy-yhtiö lähetti niitä lisää Turusta taksin takapenkillä.

Kesällä 1990 Valmunen oli ykköstähti Helsingin Kaivopuistossa järjestetyssä Elmu ry:n ilmaiskonsertissa, jossa hän esiintyi 25&nbsp;000 ihmiselle. Konsertissa esiintyi Janos Valmusen lisäksi muun muassa Frederik, Kolmas Nainen ja Värttinä. Esiintyminen Kaivopuistossa oli Valmusen yhtyeelle vasta toinen julkinen esiintyminen. Ohjelmistoon kuului vain neljä laulua, ja ”Bussipysäkillä” sekä aloitti että lopetti setin. Muitakin esiintymistarjouksia alkoi sadella, mutta niiden sekä levytysten aikataulutusta vaikeutti Valmusen parhaillaan menossa ollut varusmiespalvelus.

Levyä tehdessä Valmuselle ja Ensio Musicille tuli  erimielisyyksiä, kun yhtiön omistaja Rauno Lepistö oli päättänyt toteuttaa tulevan LP-levyn kokonaan ammattimuusikoiden säestämänä. Vastavetona Valmunen yhtyeineen vaihtoi hetkeksi levy-yhtiötä Poko Rekordsille. Hän oli kuitenkin tyytymätön Pokon miksaukseen ja palasi takaisin Ensio Musicille.

Pian ilmestyi Valmusen albumi, joka sai hittibiisin mukaan nimen *Bussipysäkillä*. Albumi ei kuitenkaan myynyt hyvin ja Valmunen katosi musiikkibisneksestä, kunnes palasi 1990-luvun lopussa julkaisten yhden singlen ja EP:n, jotka olivat useiden arvostelijoiden mielestä laadullisesti selvästi hänen alkuaikojen tuotantoaan parempia. Janos Valmunen voitti Kotkan meripäivillä Vuoden merilaulu -kilpailun solistiluokan vuonna 1998.

Valmunen löytyi elokuussa 1999 kuolleena vehmaalaiselta pikkutieltä sivuvaunullisen museomoottoripyöränsä selästä..

Valmunen oli kuollessaan avoliitossa, ja häneltä jäi jälkeen kolme lasta. 

Valmunen sävelsi ja sanoitti itse kappaleensa. Janos Valmusen tekstit olivat teknisesti alkeellisia, mutta sisällöllisesti tunteellisia ja yleensä rakkautta ja ystävyyttä käsitteleviä. Valmusella oli tapana laulaa aivan äänialansa ylärajoilla ja toisinaan jopa väkisin sen yläpuolella. Valmusen tuotanto on myöhemmin saanut jossain määrin myös arvostustakin ja hänen levyistään on tullut keräilyharvinaisuuksia.

## Diskografia

### Singlet
* *Bussipysäkillä / Onnen onginta* (1990)
* *Tähti / Tämä maa* (1990)
* *Mistä sinut löytäisin* / *Hei pikku tyttö* (1990)
* *Marion* / *On kesä* (1991)
* *Ikuisesti sinun* / *Itämaa* (1997)

### Albumit
* *Bussipysäkillä* (1990)

### EP:t
* *Sademies* (1999)

## Lähteet

	
## Aiheesta muualla
* Kappale *On kesä* aloittaa DJ *Ken-guru*:n miksauksen ''Seven Inches of Suomi Soul''  (luettu 16.7.2010)